གངས་རིའི་མུ་ཁྱུད་དཀར་པོའི་བཀྲག་མདངས་བཀྲ་བའི་འཛམ་གླིང་སྣོད་བཅུད་ལས་སྨད་སྒང་དྲུག་རོང་བཞི་ཞེས་བའི་ནང་ཚན་ཤར་རྒྱལ་མོ་ཚ་བ་རོང་ཞེས་ཡོངས་སུ་གྲགས་པ་དེ་ཉིད་ཀྱི་དོན་ནི།བོད་ཀྱི་ཤར་ཕྱོགས་ཡིན་པས་ཤར།ལྷ་ཆེན་རྒྱལ་མོ་དམུ་རྡོའི་རི་རྒྱུད་དུ་ཡོད་པས་རྒྱལ་མོ།བོད་ཡུལ་གྱི་ཚ་བ་ཅུང་ཆེ་བའི་ས་ཡིན་པས་ཚ་བ།གྲོ་ནས་སྲན་གསུམ་ཐོན་པའི་རོང་ཁུལ་ཡིན་པས་རོང་ཞེས་གྲགས་པ་ཡིན།ད་དུང་ཡུལ་དེར་རྒྱལ་མོ་རོང་ཟེར་བའི་རྒྱུ་མཚན་དུ་རྗེ་དམུ་དགེ་བསམ་གཏན་གྱིས་གསུངས་པ་བཞིན་རྒྱལ་མོ་དམུ་རྡོ་ཞེས་གྲགས་པའི་ལྷ་རི་མཐོ་ཞིང་བརྗིད་པ་དེའི་རི་རྒྱུད་དང་བཅས་ཡུལ་ལུང་ཆེན་པོ་དེར་རྒྱལ་མོ་རོང་ཞེས་གྲགས་པ།བོད་ཀྱི་ས་གནས་གཞན་ལས་ཚ་བ་ཅུང་ཆེ་བའི་གནས་ཡིན་གཤིས་རྒྱལ་མོ་ཚ་བ་རོང་ཞེས་འབོད།ཚིག་བསྡུས་ནས་རྒྱ་ལ་རོང་ཞེས་བརྗོད་པར་བྱེད།ཅེས་རྔ་བ་ཁུལ་བོད་རིགས་ཆའང་རིགས་རང་སྐྱོང་ཁུལ་གྱི་རིག་གནས་ལོ་རྒྱུས་དཔྱད་ཡིག་བདམས་བསྒྲིགས་ན་གསལ།དེ་ཡང་སུམ་པ་དོན་གྲུབ་ཚེ་རིང་གིས་བསྒྲུབ་པ་ལྟར་རྒྱལ་རོང་རྒྱལ་ཁག་བཅོ་བརྒྱད་ཀྱི་རུས་སྦྲ་དང་ཁྱུང་ཅན་ཡིན་པར་གསུངས་ཞེས་སྒྲུབ་བྱེད་དུ་མ་བཀོད་ཡོད་ལ།མདོ་སྨད་ཆོས་འབྱུང་དུ།འགག་དོག་མོ་གསུམ་དེ་སྦྲ་ལ་ཐོབ།།སྦྲ་དཔའ་རྩལ་ཆེ་བ་དེ་ཡི་དོན།།ཞེས་པ་ལྟར་མདོ་ཁམས་རོང་ཆེན་བཞིའི་གར་རྒྱལ་མོ་ཚ་བ་རོང་།ལྷོ་ཚ་བ་རོང་།ནུབ་ཐེ་བོ་རོང་།བྱང་ཨ་སྟག་རོང་།ནང་ཚན་འགག་དོག་ས་གསུམ་སྦྲས་ཐོབ་ཅེས་རྒྱལ་རོང་བ་རྣམས་སྦྲ་སྟེ་བསེ་ཡིན་པར་གསལ་པོར་བཤད་ཅིང་།ཚ་རོང་རྒྱལ་བོ་ཁོ་ཕན་དུ་གྲགས་པ་བྱུང་བས་དེ་ལ་ཚ་ཁོ་ཟེར་བ་བྱུང་བ་དང་།བོད་ཆོས་རྒྱལ་གྱི་གདུང་རྒྱུད་ཅིག་དང་པོར་སོ་མང་རྒྱལ་ཁག་ཏུ་ཞུགས་པ་རྒྱལ་པོ་ཚེ་མགོན་ལེགས་པ།དེ་ནས་མི་རབས་མང་དུ་སོང་སྐབས་རྩ་བན་ཐར་སྲས་གསུམ་ཡོད་པ་སོ་སོར་གྱེས་ནས་སོ་མང་དང་།མཆོག་རྩེ།རྫིང་འགག་བཅས་ཚ་བ་ཁག་གསུམ་ཟེར་བ་དང་།ཡང་རྒྱལ་པོ་ཁྲོ་སྐྱབས་རྒྱལ་ཁག་ཅེས་པ་བྱུང་བ་དེས་དྲུག་ཟུར་ས་ཆར་ཕོ་བྲང་བརྩིགས་པའི་རྒྱུད་ལ་ཁྲོ་སྐྱབས་རྒྱལ་ཁག་ཅེས་བྱུང་བ་སོགས་རྒྱལ་རོང་གི་ས་ཆ་དེར་རིམ་བཞིན་སྟོད་ཀྱི་སོ་མང་རྒྱལ་པོ།སྨད་ཀྱི་ལྕགས་པ་རྒྱལ་པོ།བར་གྱི་ཁྲོ་སྐྱབས་རྒྱལ་པོ།ཆུ་ཆེན་རབ་བརྟན་རྒྱལ་པོ་སོགས་རྒྱལ་རོང་ཁག་བཅོ་བརྒྱད་དུ་གྲགས་པ་བྱུང་བས།དེ་རྣམས་ཀྱི་ཐོག་མའི་རུས་ཁུངས་བོད་ཀྱི་གདུང་རྒྱུད་དུ་ངེས་པ་གདོན་མི་ཟ།།ཞེས་བོད་ཀྱི་ཡུལ་སྐད་ཀྱི་བྱུང་འཕེལ་དང་།དབྱེ་བ།ཁྱད་ཆོས་སྐོར་རགས་ཙམ་བརྗོད་པ་ཞེས་པར་གསལ།